<classify> UKOSEFU wa maji katika zahanati kongwe ya Ikowa wilayani Chamwino, unachangia watumishi kukimbia kituo hicho ambacho kwa sasa kimebakiwa na mtumishi mmoja.Akitoa kilio cha wananchi mbele ya Mbunge wa Chilonwa, Joel Mwaka mkazi wa kijiji cha Ikowa, Samweli Mtembwele alisema kwa muda mrefu kijiji chao hakina maji jambo linalofanya watumishi wa serikali kuanza kukimbia huku akiomba serikali kusaidia upatikanaji wa maji.Kusema ukweli, hali ya maji ni mbaya hapa kijijini, ninavyozungumzia watumishi wawili wa zahanati wamekimbia na tunahudumiwa na mmoja ambaye anaishi mbali ili kufuata huduma maji. Hatua ya mtumishi huyo kuwa mbali, kunatufanya kukosa huduma nyakati za usiku, kama umepata dharura basi ujue unakwenda hospitali na utakutana na mlinzi tu, alisema.Naye, Yusta John alisema ukosefu wa maji katika zahanati hiyo kunafanya wanawake wanaokwenda kujifungua wanalazimika kwenda na maji. Tatizo ni kubwa kwa wanawake wanaokwenda kwenye zahanati kwa ajili ya kujifungua maana unatakiwa kwenda na maji kwa ajili ya huduma, alisema. Juzi Mwaka alifanya ziara jimboni kwake na kutembelea vijiji vya Mulebe, Ikowa, Makoja na Msalamalo akiwa ameongozana na Mhandisi wa Maji wa Wilaya ya Chamwino, Godfrey Mbabaye na kukutana na kilio cha maji kila kona.Naye, mjumbe wa serikali ya kijiji, Rosemary Mbezi alisema tatizo la maji katika kijiji hicho limechangia gharama za maisha kupanda kwa wananchi. Hapa kuna mtu amechimba kisima na anauza maji kwa Sh 200 kwa ndoo yenye ujazo wa lita 20. Familia moja inatumia wastani wa Sh 2,000 kwa siku kwa ajili ya maji, hivyo kutumia Sh 60,000 kila mwezi, kwa mwananchi wa kawaida hawezi kumudu gharama hizo,alisema. Akijibu hoja za wananchi, Mwaka aliahidi kushughulikia tatizo la maji kwa kulifikisha suala hilo kwa mamlaka husika.Nimesikia kilio chenu nitashughulikia suala hili kwa karibu, hili na ukosefu wa maji kwenye zahanati nitalifikisha mamlaka husika ili wananchi waweze kupata huduma za afya zilizo salama, alisema. Aidha, akiwa katika kijiji cha Msamalo, Mwaka alisema wakati wowote kuanzia wiki hii wataalamu wataanza kuchimba kisima katika eneo ambalo walibaini kuna maji ya kutosha.  <topic>: kitaifa 